**Проект!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**ОТ**

**НИКОЛАЙ НАНКОВ**

**МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Относно:** Проект на Постановление на Министерския съвет за изменение и допълнение на Правилника за прилагане на Закона за пътищата,приет с Постановление № 245 на Министерския съвет от 2000 г. (Обн., ДВ, бр. 98 от 2000 г., изм. и доп., бр. 42 и 62 от 2001 г., бр. 18, 54 и 93 от 2006 г., бр. 79 от 2008 г., бр. 13 и 45 от 2009 г., бр. 60 от 2012 г., бр. 60 от 2014 г., бр. 57 от 2015 г., изм. и доп., бр. 90 от 2016 г.)

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление на Министерския съвет за изменение и допълнение на Правилника за прилагане на Закона за пътищата, приет с Постановление № 245 на Министерския съвет от 2000 г. (Обн., ДВ, бр. 98 от 2000 г., изм. и доп., бр. 42 и 62 от 2001 г., бр. 18, 54 и 93 от 2006 г., бр. 79 от 2008 г., бр. 13 и 45 от 2009 г., бр. 60 от 2012 г., бр. 60 от 2014 г., бр. 57 от 2015 г., изм. и доп., бр. 90 от 2016 г.).

С проекта на постановление се предлагат изменения и допълнения в Правилника за прилагане на Закона за пътищата. Предложенията са във връзка с необходимостта да бъде създадена по-гъвкава уредба при реализирането на взаимната договореност между Агенция „Пътна инфраструктура“ /АПИ/ и общините при извършването на дейностите по изграждането, поддържането и ремонта на републиканските пътища в границите на урбанизираните територии.

Съгласно чл. 30, ал. 3 от Закона за пътищата, агенцията и общините осъществяват съвместно по взаимна договореност дейностите по изграждането, поддържането и ремонта на републиканските пътища в границите на урбанизираните територии при условията и по реда, определени с правилника за прилагането на закона. С предвидените изменения ще се даде възможност АПИ и общините да определят параметрите на участието си в тези съвместни дейности по изграждането, поддържането и ремонта на републиканските пътища в границите на урбанизираните територии. Това ще доведе до подобряване състоянието на пътната мрежа в рамките на населените места, предвид обстоятелството, че отделните общини разполагат с информация по отношение на дейностите, които биха били в интерес на гражданите в съответното населено място. Следва да се има предвид, че републиканските пътища в границите на урбанизираните територии са важни пътни артерии, както за местното население, така и за транзитния трафик.

С проекта на постановление на Министерския съвет се предлагат изменения и допълнения на разпоредбите на чл. 41 и чл. 54 от Правилника за прилагане на Закона за пътищата (ППЗП). Посочените разпоредби уреждат реда за реализиране на взаимната договореност между АПИ и съответната община за финансиране на дейностите по изграждането, поддържането и ремонта на републиканските пътища в границите на урбанизираните територии по чл. 30, ал. 3 от Закона за пътищата. Предлага се включването на обекта в годишните програми на АПИ, изискване по чл. 41, т. 6 от ППЗП, да бъде поставено в зависимост от договореността между АПИ и общината, направена в споразумителния протокол. Същото е предвидено и за финансирането. Изменението ще обхване и възлагането на процедури по чл. 41, т. 7 от ППЗП, като и в този случай страните договорят кой да проведе необходимите процедури.

С приемането на предложените промени ще се улеснени значително възлагането на процедурите по изпълнението на рехабилитация, реконструкция, изграждане и основен ремонт на пътища и съоръжения от републиканската пътна мрежа, попадащи в урбанизирани територии. Ще се облекчи дейността на договарящите се администрации, като едновременно с това ще се осигури и по-качествено приоритизиране на необходимите ремонтни дейности. Това ще доведе до гъвкавост, доколкото общината ще е в състояние да възлага процедури за ремонт не само на посочените в чл. 30, ал. 4 от Закона за пътищата части, а за пътното платно и принадлежностите му в целия обхват, което ще доведе до ускореното изпълнение и ремонтиране на цели участъци, попадащи в урбанизирани територии. С предвидените изменения общините ще могат да планират, организират и изпълняват ремонтни дейности и ново строителство в урбанизираните територии без да са зависими от инвестиционните планове и програми на Агенция „Пътна инфраструктура“.

Предложеният проект на постановление на Министерския съвет няма да доведе до пряко и/или косвено въздействие върху държавния бюджет, поради което е приложена финансова обосновка по Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Проектът на нормативен акт, докладът към него, изготвената частична предварителна оценка на въздействието по чл. 20, ал. 2 от Закона за нормативните актове и становището на дирекция „Модернизация на администрацията“ по чл. 30б, ал. 3 от Устройствения правилник на Министерския съвет и на неговата администрация са публикувани на интернет страницaтa на Министерството на регионалното развитие и благоустройството и на Портала за обществени консултации, съгласно изискванията на разпоредбите на чл. 26 от Закона за нормативните актове и чл. 85 от Устройствения правилник на Министерския съвет и на неговата администрация.

Преписката е оформена съгласно изискванията на чл. 35 от Устройствения правилник на Министерския съвет и на неговата администрация.

Проектът на постановление на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Получените становища, заедно със справка за приетите и неприетите бележки за това, са приложени към настоящия доклад.

Предложеният проект на постановление на Министерския съвет не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за изменение и допълнение на Правилника за прилагане на Закона за пътищата,приет с Постановление № 245 на Министерския съвет от 2000 г. (Обн., ДВ, бр. 98 от 2000 г., изм. и доп., бр. 42 и 62 от 2001 г., бр. 18, 54 и 93 от 2006 г., бр. 79 от 2008 г., бр. 13 и 45 от 2009 г., бр. 60 от 2012 г., бр. 60 от 2014 г., бр. 57 от 2015 г., изм. и доп., бр. 90 от 2016 г.).

**Приложения**:

1. Проект на постановление на Министерския съвет;
2. Финансова обосновка, одобрена от министъра на финансите;
3. Частична предварителна оценка на въздействието;
4. Проект на съобщение за средствата за масово осведомяване;
5. Становище по чл. 30б, ал. 3 от УПМСНА;
6. Справка за отразяване на становищата от съгласувателната процедура.

**МИНИСТЪР:**

**НИКОЛАЙ НАНКОВ**